钦定古今图书集成/明伦汇编/氏族典/第394卷 > 李岐
## 钦定古今图书集成/明伦汇编/氏族典/第394卷 > 李岐

按《万姓统谱》：“岐，字稚山，登乾道二年进士第，调德安
府应山尉，摄邑事。会岁饥，捐俸创利民仓以赈之。典
教封川，郡庠颓弊，即迁基鼎建，又增置学田，课励诸
生，多所成就。继宰襄阳，以己俸代五等户输纳税役，
民甚感之。通判金州，经、总两司财赋实隶焉。先是，军
饷支不以时，岐督趣勾办，按月请给。殿帅田世卿、郭”
果等分司驻札于此，交章上荐，特差权州兼安抚，除
知南雄州。陛辞之日，郭帅在朝而奏其事，玉音奖谕
曰：“卿在金州，清廉有声，所宜推广，以副朕爱养元元
之意。”岐到郡，首书“忠廉公恕”四字于州治之壁。时贫
民客户以纳丁米为苦，岐悉奏免之。官至朝散大夫。